BRU: Detektivarbeidet til en miljøengasjert Siggerud-mann førte til familien som dumpet et helt kjøkken ved Langen, pent måtte komme og rydde opp etter seg.

Idet Siggerud-mannen kjørte forbi den mye brukte kanoutsettingsplassen ved Bru på vei til jobb, vrengte en bil ut fra plassen og videre på Bru-Fjellveien.

– Da jeg så at det sto igjen et helt kjøkken, koblet jeg og kjørte etter bilen i full fart. Men han kjørte for fort og forsvant. Jeg sto igjen uten bilnummer eller et ordentlig signalement på bilen, og hadde knapt nok et ansikt å gå etter, forteller han.

LES OGSÅ:

Ordrelapp fra produsenten

Dagen etter var Siggerud-mannen tilbake på plassen for å se etter noe som kunne fortelle hvem synderen var. Men kjøkkenet var skrapet.

– Men så snudde jeg på et av benkeskapene og fant et halvt navn på en ordrelapp som sto klister på undersiden. Der sto det Albertsen og en del av fornavnet, forteller han.

Ingen forbindelse til Ski

Han googlet og fant flere personer med dette navnet. De fleste var for unge til å ha bestilt et slikt kjøkken for nærmere 20 år siden.

– Den eneste det kunne være, bodde oppe på en øy i Nord-Norge. Hun ville så gjerne hjelpe, men hun hadde aldri hatt noe med Siggerud eller Ski å gjøre, og hadde aldri hatt et kremgult kjøkken. Der sluttet sporet.

Les flere nyheter her!

Fant frem ved hjelp av flyfoto

– Neste gang jeg var forbi, tok jeg bildet av kjøkkenet. Da oppsaget jeg at det var et eikekjøkken som var malt. Da ringte jeg damen i Nord-Norge på nytt.

– Ja, et slikt kjøkken har jeg hatt, svarte hun. Det var mens hun bodde på Nordstrand, men hun husket ikke adressen. Da gikk jeg inn på Google Earth og svingte over området med flyfoto mens hun fortalte hvordan det hadde sett ut i det gamle nabolaget.

Ukjent for ny eier

Sammen fant de frem til et hus med fire leiligheter. Damen i nord kjente ikke igjen noen av navnene.

– Men vent litt, kanskje fornavnet er riktig.

Siggerud-mannen ringte opp vedkommende som muligens hadde overtatt leiligheten for mange år siden. Han gikk rett på sak.

– Det gamle kjøkkenet ditt har havnet på et turområde på Bru.

– Nei, er det sant?!!, lød svaret.

Avslørte seg selv

Det viste seg at dagens eier hadde avertert på finn.no. Hvitevarene var fine, så hun ga fra seg alt mot at hele kjøkkenet ble hentet. Samme dag havnet kjøkkenet på Bru.

– Målet var ikke å politianmelde saken, målet var å få disse folkene til å komme og rydde opp etter seg.

Av kjøkkeneieren på Nordstrand fikk han to mobilnummer. Først ringte han kona i familien.

– Er du fornøyd med hvitevarene du fant på finn. no? spurte han.

– Ja, kjempefornøyd!

Ultimatum

Så fikk han snakke med mannen, som først stilte seg uforstående og deretter kom med mange bortforklaringer. Mannen fikk valget: fjernkjøkkenet og lever det til nærmeste godkjent mottak eller bli politianmeldt.

– Og når du leverer det på Grønmo, kan du legge igjen beskjed om at kjøkkenet fra Bru er levert der. Så ringer jeg og sjekker før politistasjonen stenger for dagen. Da løser vi dette på en hyggelig måte, understreket Siggerud-mannen i telefonen.

Dagen etter var plassen ved Bru igjen ryddet og klar til å ta imot kanopadlere og andre som drømmer om en tur på Langen.

Si din mening i kommentarfeltet under!